**Δελτίο Τύπου**

Το Τμήμα Γεωπονίας, Ιχθυολογίας και Υδάτινου Περιβάλλοντος της Σχολής Γεωπονικών Επιστημών του Πανεπιστημίου Θεσσαλίας, σε συνεργασία με την ομάδα *artspirators* και τη θεατρική ομάδα ‘*3ος Όροφος’* του Π.Θ., διοργανώνουν έναν διαφορετικό περίπατο μνήμης στη Νέα Ιωνία Βόλου, με διαδρομές και διαδοχικές δράσεις, με τη συνεργασία των φοιτητών της πόλης του Βόλου και τη συμμετοχή του κοινού, με τίτλο

«**Με ένα καράβι μνήμες κι όνειρα…»**,

**την Κυριακή 16 και τη Δευτέρα 17 Οκτωβρίου**, σε επιλεγμένη διαδρομή, στα προσφυγικά της Νέας Ιωνίας Βόλου.

Το project βασίζεται σε μια πρωτότυπη ιδέα της εικαστικού και ερευνήτριας Μαρίας Ανδρομάχης Χατζηνικολάου, που έχει τη γενική επιμέλεια, σε αρχειακή έρευνα και κείμενα της αρχειονόμου-φιλολόγου Αγγελικής Νικολάου, σε θεατρικά δρώμενα που επινοήθηκαν από τη θεατροπαιδαγωγό-σκηνοθέτρια Μαρία Καραζάνου και την ομάδα, με πρωτότυπη μουσική του συνθέτη Θοδωρή Ζιάρκα.

Βασικός στόχος του Αφιερώματος είναι η μελέτη και διερεύνηση της συλλογικής μνήμης και της διαδικασίας συγκρότησης της ταυτότητας των προσφύγων της Νέας Ιωνίας Βόλου μέσα στην πόλη. Επιδίωξή μας είναι να γνωρίσουμε την προσφυγική Ιστορία της Νέας Ιωνίας και των γειτονιών της μέσα από τους ‘πραγματικούς’ ανθρώπους, μέσα από τους αληθινούς πρωταγωνιστές και τις ιστορίες τους, παράλληλα με την ιστορική τεκμηρίωση από τις ποικίλες αρχειακές πηγές και την πλούσια βιβλιογραφία. Στόχος μας είναι επίσης ο εντοπισμός και η ανάδειξη μικρών, κρυφών αλλά σημαντικών πτυχών της καθημερινότητας, της ιστορίας «από τα κάτω», που μπορούν να φωτίσουν, να διασαφηνίσουν και να εμπλουτίσουν την επιστημονικά τεκμηριωμένη ιστορία. Γι’ αυτό, το Αφιέρωμά μας δεν επικεντρώνεται μόνο σε οργανωμένο υλικό και αρχεία, αλλά περιλαμβάνει μαρτυρίες και προσωπικές αφηγήσεις ανθρώπων-μελών της προσφυγικής κοινότητας, που μοιράζονταιμαζί μας τα βιώματα και τα ακούσματά τους, συγκροτώντας πτυχές της δημόσιας ιστορίας.

Προτείνουμε λοιπόν έναν διαφορετικό περίπατο μνήμης στη Νέα Ιωνία Βόλου, με διαδρομές και διαδοχικές δράσεις, που υλοποιείται από τη νέα γενιά, τους φοιτητές της πόλης του Βόλου, με τη συμμετοχή του κοινού. Οι δράσεις, εκτός από το καλλιτεχνικό έργο που θα παραχθεί, επιδιώκουν να έχουν και έναν εκπαιδευτικό και διαγενεακό χαρακτήρα.

Το καθένα από τα δύο απογεύματα θα πραγματοποιηθούν 4 περίπατοι, σε κυλιόμενη μορφή, με ώρες εκκίνησης: 19.00, 19.20, 19.40, 20.00. Ως αφετηρία έχει οριστεί η πλατεία Εθνικής Αντίστασης, στο «Φαρδύ» (απέναντι από το αρτοποιείο-ζαχαροπλαστείο «Η Σμύρνη»). Η διάρκεια της διαδρομής θα είναι περίπου 1 ώρα και 15 λεπτά.

 Είναι απαραίτητη η κράτηση θέσεων, καθώς θα υπάρχουν 4 γκρουπ των 30 περίπου ατόμων για καθεμιά από τις δύο μέρες. Για τις κρατήσεις, μπορείτε να επικοινωνείτε στα τηλ.: 6998601132 και στη σελίδα της εκδήλωσης στο fb, μέχρι και την Παρασκευή 14 Οκτωβρίου. Η συμμετοχή είναι δωρεάν για όλους.

Η δράση εντάσσεται στις επετειακές εκδηλώσεις πολιτισμού του ΤμήματοςΓεωπονίας, Ιχθυολογίας και Υδάτινου Περιβάλλοντος, για τα 20 χρόνια από την ίδρυσή του (2002-2022), και πραγματοποιείται με αφορμή τη συμπλήρωση των 100 χρόνων από τη Μικρασιατική καταστροφή και τον ερχομό των προσφύγων στην πόλη του Βόλου (1922-2022).